KOMISSION ASETUS (EU) N:o 611/2010,

annettu 12 päivänä heinäkuuta 2010,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Basilico Genovese (SAN))

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 9 artiklan 2 kohdan toisen virkkeen,

sekä katsoo seuraavaa:

Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti ja mainitun asetuksen 17 artiklan 2 kohdan nojalla tutkinut Italian pyynnön muuttaa komission asetuksella (EY) N:o 2400/96 (2) , sellaisena kuin se on muutettuna asetuksella (EY) N:o 1623/2005 (3) , rekisteröidyn suojatun alkuperänimityksen ”Basilico Genovese” eritelmää.

Pyynnön tarkoituksena on muuttaa eritelmää lisäämällä siihen määräys, jonka mukaan tuotteen pakkauksiin on lisättävä nimityksen ”Basilico Genovese” logo, jonka kuva ja graafiset vaatimukset kuvaillaan.

Komissio on tutkinut kyseessä olevan muutoksen ja katsonut sen olevan perusteltu. Koska muutos on asetuksen (EY) N:o 510/2006 9 artiklan mukaisesti vähäinen, komissio voi hyväksyä sen ilman mainitun asetuksen 5, 6 ja 7 artiklassa kuvattua menettelyä,

ON HYVÄKSYNYT TÄMÄN ASETUKSEN:

1 artikla

Muutetaan suojatun alkuperänimityksen ”Basilico Genovese” eritelmä tämän asetuksen liitteen I mukaisesti.

2 artikla

Päivitetty yhtenäinen asiakirja on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 93, 31.3.2006, s. 12.

(2) EYVL L 327, 18.12.1996, s. 11.

(3) EUVL L 259, 5.10.2005, s. 15.

Mainintaa varten käytettävä kirjasintyyppi on Arial Black, jonka on oltava painettu lihavoituna samalla sinisellä värillä kuin Liguriaa kuvaava alue. Basilico Genovese -merkintää varten on käytettävä pistekokoa 6 ja D.O.P.-merkintää varten pistekokoa 6,5.

Basilico Genovesen SAN-merkinnän logo on samankokoinen ympyrä kuin yhteisön SAN-tunnus, ja ympyrän sisällä on maininta BASILICO GENOVESE kirjoitettuna kokonaan. Ympyrän keskustassa on kirjainlyhenne D.O.P.

”Erillisiä nippuja tai mahdollisesti pusseja varten tarkoitetut pakkaukset on valmistettava materiaalista, joka vastaa voimassa olevia vaatimuksia, ja niissä on oltava maininta BASILICO GENOVESE D.O.P. ja yhteisön tunnus SAN sekä yrityksen tavaramerkki kokonaisuudessaan ja jäljempänä kuvailtu tuotteen logo. Yrityksen tavaramerkin on oltava mittasuhteiltaan ja sijoittelultaan sellainen, että se on riittävän näkyvä yhteisön tunnukseen ja tuotteen logoon nähden.

LIITE II

YHTENÄINEN ASIAKIRJA

Neuvoston asetus (EY) N:o 510/2006 maataloustuotteiden ja elintarvikkeiden maantieteellisten merkintöjen ja alkuperänimitysten suojasta

”BASILICO GENOVESE”

EY-N:o: IT-PDO-0105-0194–30.6.2009

SMM ( ) SAN ( X )

1. Nimitys

”Basilico Genovese”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys Basilico Genovese (Genovan basilika) viittaa tuoreeseen, kokonaiseen Ocimum basilicum L. -lajin siemenistä saatuun kasviin, joka on paikallinen ekotyyppi tai alueella suoritetun valinnan myötä kehitetty. Kasvilla on oltava seuraavat ominaisuudet:

— koko keskikorkeasta korkeaan, kasvutapa leveä tai tiivis,

— lehvistön tiheys voidaan luokitella keskimääräiseksi (keskitiheä/harva, keskitiheä, keskitiheä/tuuhea),

— lehden muoto soikea,

— lehdissä ei lainkaan, hyvin vähän tai vähän kupruja, lehden reuna lähes ehytlaitainen,

— lehtilapa litteä tai kupera,

— minttuaromi puuttuu kokonaan,

— voimakas ominaistuoksu.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Basilico Genovesea voidaan viljellä kasvihuoneessa tai avomaalla ainoastaan maantieteellisellä tuotantoalueella.

3.6 Viipalointia, raastamista, pakkaamista jne. koskevat erityiset säännöt

Basilico Genovese on pakattava sen tuotantoalueella, jotta tämän erittäin herkän ja helposti kuivuvan tuotteen ominaisuudet säilyvät.

Tuoreena myytävän basilikan on oltava nipuissa, jotka koostuvat kahdesta neljään lehtiparista. Yhdessä nipussa on kolmesta kymmeneen kokonaista kasvia juurineen. Se pakataan yksittäin elintarvikkeille tarkoitettuun paperiin, jossa on merkintä D.O.P. Suuremmat niput ovat kimppuja, ja niissä on yhtä monta kasvia kuin on kymmenessä pienessä nipussa.

Käsiteolliseen tai teolliseen jalostukseen tarkoitetun basilikan on oltava enintään neljästä lehtiparista koostuvissa nipuissa.

Pakkausten on oltava voimassa olevien vaatimusten mukaista materiaalia, ja niissä on oltava laatumerkintä SAN sekä yrityksen tavaramerkki kokonaisuudessaan.

3.7. Merkintöjä koskevat erityiset säännöt

Erillisiä nippuja tai mahdollisesti pusseja varten tarkoitetut pakkaukset on valmistettava materiaalista, joka vastaa voimassa olevia vaatimuksia, ja niissä on oltava maininta BASILICO GENOVESE D.O.P. ja yhteisön tunnus SAN sekä yrityksen tavaramerkki kokonaisuudessaan ja jäljempänä kuvailtu tuotteen logo. Yrityksen merkin on oltava mittasuhteiltaan ja sijoittelultaan sellainen, että se on riittävän näkyvä yhteisön tunnukseen ja tuotteen logoon nähden.

Basilico Genovesen SAN-merkinnän logo on samankokoinen ympyrä kuin yhteisön SAN-tunnus, ja ympyrän sisällä on maininta BASILICO GENOVESE kirjoitettuna kokonaan. Ympyrän keskustassa on kirjainlyhenne D.O.P.

Logossa olevat ja tuotetta kuvaavat kolme tekijää ovat seuraavat:

— aurinko (keltaisella), joka on elinvoiman symboli ja ensiarvoisen tärkeä kaikille kasveille,

— Liguria (sinisellä), joka on kyseisen tuotteen maaperältään ravinteikas ja hedelmällinen tuotantoalue, jonka rantoja huuhtoo meri,

— basilika (vihreällä), joka muistuttaa SAN-merkinnän saaneen tuotteen luonnollisista ominaisuuksista, aitoudesta ja laadusta.

Kuvaa voidaan käyttää myös yksivärisenä.

Mainintaa varten käytettävä kirjasinmalli on Arial Black, jonka on oltava painettu lihavoituna samalla sinisellä värillä kuin Liguriaa kuvaava alue. Basilico Genovese merkintää varten on käytettävä pistekokoa 6 ja D.O.P.-merkintää varten pistekokoa 6,5.

4. Maantieteellisen alueen tarkka rajaus

Basilico Genovesen tuotantoalue rajoittuu Ligurian hallintoalueeseen kuuluvaan Tyrrhenanmeren rannikkoon ja vedenjakajaan.

5. Yhteys maantieteelliseen alueeseen

5.1 Maantieteellisen alueen erityisyys

Ligurian alueelle ominaisten useiden eri tekijöiden (maaperä, lämpötila, vesi, valo, tuuli sekä bioottiset tekijät kuten eläimet ja kasvit) omaperäinen yhdistelmä ja keskinäinen vuorovaikutus tekevät ilmastosta ja maaperästä erityisen suotuisia basilikan viljelylle. Alueen maaperän ominaisuudet rajoittavat viljeltävän kasvin valintaa. Maaperää muokataan vain basilikan sadonkorjuussa käytettävän erityistekniikan edellyttämällä tavalla kasveja vahingoittamatta. Maanmuokkauksella ja -parannuksella voidaan ratkaista rajoitettuja ja tarkkaan määriteltyjä salaojitukseen liittyviä ongelmia vaikuttamatta lopputuotteen erityisluonteeseen. Päivittäiset lämpötilanvaihtelut yhdessä veden saatavuuden ja laadun, valon ja tuulen kanssa vaikuttavat suoraan viljeltävän kasvin valintaan (lämpötilajaksollisuus). Ligurian alueen maantieteellinen sijainti on suotuisa kyseisen lajin viljelylle, koska alue kulkee maankuorella yhdensuuntaisesti siten, että kasvit saavat talvellakin tuntikausia auringonvaloa. Eteläisen sijaintinsa ja erityisen kaarimaisen muodostuksensa ansiosta alue on suojassa kylmiltä pohjoisesta, idästä ja luoteesta puhaltavilta tuulilta ja hyötyy myös meren lämpötiloja tasoittavasta vaikutuksesta.

Nimenomaan Ligurian ilmasto-olosuhteet, joille ovat ominaisia voimakas valo myös talvisaikaan, vain harvoin 10 celsiusasteen alapuolelle laskeva lämpötila ja mereltä jatkuvasti virtaava leuto ilma, yhdistyvät erottamattomasti paikallisen maaperän kemiallisiin ja fysikaalisiin ominaisuuksiin sekä viljelijöiden tekniseen osaamiseen ja perinteisiin. Niiden tuloksena syntyy lopputuote, jonka aromaattiset ominaisuudet vivahteiden keskinäisten suhteiden ja annostuksen osalta eroavat muilla alueilla tuotetusta basilikasta.

Vaikka Liguria kuuluukin samaan ilmastovyöhykkeeseen Lazion ja Campanian kanssa ja vaikka basilikan viljelyalueen maaperä onkin kehittynyt samalla tavoin kuin eteläisen Piemonten maaperä, Piemontessa vallitsee tyypillinen mannerilmasto, kun taas Keski-Italiassa maaperä poikkeaa muodostukseltaan Ligurian maaperästä. Siten ilmaston, maaperän ja paikallisten viljelijöiden käyttämien viljelymenetelmien yhdistelmä on ainutlaatuinen ja jäljittelemätön.

Todisteita tällaisen viljelyn merkityksestä alueen talouselämälle on säilynyt näihin päiviin asti Italian maatalouden vuosikirjoissa ja muissa asiakirjoissa, joissa asiaa käsiteltiin yksityiskohtaisesti ja suurella mielenkiinnolla. Basilikalla on vielä nykyäänkin merkittävä sija Ligurian maataloudessa. Basilico Genovesessa yhdistyvät ainutlaatuisella ja jäljittelemättömällä tavalla alueen maaperä, ympäristö ja viljelyperinne.

5.2 Tuotteen erityisyys

Basilico Genovesen ominaisuudet – minttuaromin puuttuminen kokonaan, voimakas ja miellyttävä tuoksu, vaaleanvihreät lehdet – johtuvat Ligurian alueen maaperän ja ilmaston erityisistä olosuhteista.

Vaikka basilikan viljely onkin kansallisesti ja kansainvälisesti melko vähämerkityksistä, se on alueen tasolla tärkeä tulonlähde lukuisille maatalousyrityksille, jotka viljelevät sitä ympäri vuoden kasvihuoneissa ja kesäaikaan avomaalla. Jo 1920- ja 1930-luvuilla Finale Liguressa järjestettiin kansainvälisiä puutarhanäyttelyitä ja messuja, ja alueen kasvihuoneissa viljellyt tuotteet, basilika mukaan luettuna, saivat osakseen suurta arvostusta.

Verrattaessa Liguriassa tuotettua basilikaa muualta peräisin olevaan basilikaan voidaan todeta, että kasvista saatavan eteerisen öljyn määrä poikkeaa selvästi muista. Saanto on tilastollisesti merkittävällä tavalla suurempi, kun verrataan koko kasvukiertonsa ajan Liguriassa viljeltyä basilikaa muilla Italian alueilla viljeltyyn basilikaan.

Myös eteerisen öljyn koostumus ja ainesosien suhde on erilainen, minkä vuoksi aromi on selvästi omintakeinen.

Koko kasvukierron ajan Liguriassa viljelty basilika voidaan selvästi erottaa muualla viljellystä basilikasta.

Jos otetaan huomioon suurempina määrinä esiintyvät ainesosat tai sellaiset ainesosat, joiden vähäinenkin esiintyminen voi vaikuttaa basilikanlehden lopulliseen aromiin, on mahdollista erottaa selkeästi Liguriassa viljelty basilika muualta peräisin olevasta basilikasta. Basilico Genovesen aromin ominaispiirteet ja laatuominaisuudet syntyvät ainoastaan Liguriassa sijaitsevalla tuotantoalueella. Piemontessa ja muilla Liguriaan rajoittuvilla alueilla viljellylle basilikalle on ominaista minttuaromi, ja etelämmässä viljellyn basilikan aromi on selvästi vähemmän hienostunut.

Basilico Genovese puolestaan on herkkä kasvi, joka erottuu välittömästi muista kasveista sen voimakkaan ja pysyvän tuoksun, minttuaromin puuttumisen sekä vaaleanvihreiden lehtien ansiosta. Nämä ominaisuudet säilyvät myös tuotteen eri jalostusvaiheissa. Ominaisuudet ovat tyypillisiä ja yhdenmukaisia eritelmässä mainitulta rajatulta tuotantoalueelta saatavissa tuotteissa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Basilikassa yhdistyvät ainutlaatuisella ja jäljittelemättömällä tavalla Ligurian alueen ominaisuudet, ympäristötekijät ja viljelymenetelmät.

Sitä on viljelty vuosisatoja ja siitä on viime vuosina tullut ennätyksellisen suosittua, koska italialaiset ja muutkin kuluttajat arvostavat yhä enemmän aromeja, joilla ruokaan voidaan lisätä makuja, ja koska Basilico Genovese edustaa alueen ja sen kulttuurin laatua, yksinkertaisuutta ja tyypillisiä ominaisuuksia.

Alkuperäinen viljelyn ydinalue rajoittui Genovan maantieteelliseen alueeseen. Koska monenlaisten ruokaohjeiden ja kuuluisan pestokastikkeen valmistukseen tarkoitetun basilikan markkinaolosuhteet ovat yhä suotuisampia laajamittaiselle kulutukselle, tuotantoaluetta on laajennettu, ja siihen kuuluu myös koko Ligurian alueen rannikko.

Genovaa ympäröivältä alueelta alkava tuotantoalue ulottuu siitä sekä itään että länteen, minkä ansiosta Ligurian alue on ihanteellista alueelle erityisen tyypillisen kasvin tuotannolle.

Basilikaa viljellään koko Ligurian alueella sen ympäristöön, kulttuuriin ja ihmiseen liittyvien ominaisuuksien vuoksi, joiden ansiosta tuoreen ja jalostetun tuotteen ominaisuudet ovat ainutlaatuisia sekä tunnettuja ja tunnustettuja ympäri maailmaa.

Basilika on laji, johon viljely-ympäristö vaikuttaa suuresti. Sen vuoksi Liguriassa viljelty basilika erottuu muista tasalaatuisuudellaan, joka perustuu viljely-ympäristöön (kasvihuone tai avomaa), viljelytekniikkaan ja tuotantoketjun loppuvaiheessa tapahtuvaan jalostukseen.

Maaperän laatu, auringonvalo ja leutojen merituulten sävyttämä ilmasto yhdessä muodostavat kyseisen tuotantoalueen erikoislaadun.

Tällä poikkeuksellisella alueella on kehitetty erityisiä teknisiä valmiuksia, jotta tuotteen ominaisuudet olisivat mahdollisimman luonnolliset ja jotta varmistettaisiin korkea ja tasainen laatu riippumatta viljelykaudesta.

Paikallisten tuottajien osaaminen perustuu viljelytekniikan lisäksi myöhemmin tapahtuvaan pakkaamisvaiheeseen, jonka ansiosta tuotteen erityisominaisuudet eivät pääse muuttumaan. Se muodostaa perinteen ja innovaation täydellisen yhdistelmän (integroitujen ja biologisten järjestelmien avulla tapahtuva torjunta).

Eritelmän julkaisuviite

Hallitus on aloittanut kansallisen vastaväitemenettelyn julkaisemalla 12. toukokuuta 2009 Italian tasavallan virallisen lehden (Gazzetta Ufficiale della Repubblica Italiana) numerossa 108 ehdotuksen suojatun alkuperänimityksen ”Basilico Genovese” hyväksymiseksi.

Eritelmän täydellinen teksti on saatavissa internetin kautta seuraamalla linkkiä: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai menemällä suoraan ministeriön www-sivuston etusivulle (www.politicheagricole.it) ja klikkaamalla ensin ”Prodotti di Qualità” (Laatutuotteet) (vasemmalla) ja sen jälkeen ”Disciplinari di Produzione all’esame dell’UE (Reg. CE 510/2006)” (eritelmä EU:n tarkasteltavana (asetus (EY) N:o 510/2006)).